لچہ
اَبدالله میر
دوشیگیں شپ ءِ چار پاس ءَ
ترانگ آتکگاں زربار ءِ
کوش ءَ را کلوھے گون ات
نوداں پہ دگہ مستاگے
نرم نرم ءَ من ءَ شورینت اش
ترمپ ءُ لھمکیں سر شنزاں
ھوھندی جڑاں بشامی
شھر ءِ پَلّو ءَ شر رتک انت
تاھیرے نیاتک اے زرد ءَ
یاتاں بُلبلی الھان کت
درداں سازگریں سیم تار ءَ
شاگ ءِ سُنّلیں سیم بند ءَ
گپتاراں مزار ءِ پِیشی
زھیری اشرپیں دُرّایے
یاتاں کودگی گِر بستگ
اندوھیں گماں تھ سستگ
نیشاں ماں تپر پولادی
ڈَکوں ایر شتاں دلبند ءَ
سستگ اے جبین چار جاہ ءَ
جاھے مئے وتن بندیگ انت
جاھے ماھو ءِ لھڑیں گم
دردیں گم جتیں باتیل ءَ
راجی ملمزار بیگواھ انت
سبزیں ساوڑ ءِ وشیں زید
گَداریں سَراں ایر جیگ کت
گاز ءَ گوادری لیلام بوت
ارواہ ھمل ءِ سک ژند انت
گریتگ کلمت ءِ مَلجاھاں
جتّی نالگ ءُ پریاتاں
پرس ءِ پتر ءَ شر نشتاں
ارساں ھار کتگ ھنگول ءِ
گَڈّاں گریتگ اَت مات بنداں
تیراں شَل سَر ءُ سُھریناں
شنگینت مات ملکنازیں مئِے
“لیٹ ات گوں شھیدی ھوناں”
مند گوں پازل ءَ پژینگ بوت
گرماگی لواراں سَر کت
سُتکگ مئے کشار اجگیں پُل
نال اِت، مکھیں مئے ڈیھ ءَ
نال ات مکھیں مئے ڈیھ ءَ